भिलाई. भिलाई में होने वाले निकाय चुनाव को लेकर प्रसार-प्रचार शनिवार को थम गया। आखिरी दिन दो प्रमुख राजनीतिक पार्टियों कांग्रेस व बीजेपी ने रोड शो किया। वहीं निर्दलीयों भी इसमें पीछे नहीं रहे। अब डोर-टू-डोर जनसंपर्क का विकल्प ही है।
आखिरी दिन मुख्यमंत्री डॉ. रमन सिंह व मंत्री प्रेमप्रकाश पांडेय ने भाजपा प्रत्याशी विद्यारतन भसीन के लिए रोड शो किया, वहीं कांग्रेस के प्रदेश अध्यक्ष भूपेश बघेल व सांसद ताम्रध्वज साहू ने प्रत्याशी देवेंद्र साहू के समर्थन में रोड शो किया। निर्दलीय वशिष्ठ नारायण मिश्रा व भाजपा के बागी सत्यनारायण अग्रवाल भी दिनभर जनसंपर्क किया।
इधर दैनिक भास्कर ने नाम वापसी के बाद से अब तक छोटी-बड़ी चुनावी सभाओं की जानकारी जुटाई। इसमें पाया कि भले ही दोनों राजनीतिक पार्टियां स्टार प्रचारकों और बड़े नेताओं के साथ जनसंपर्क करते नजर आईं, लेकिन निर्दलीय छोटी-बड़ी सभाओं व रैलियों में इससे आगे निकल गए। खास बात यह है कि सभाओं के मामले में बीजेपी बागी भी पीछे नहीं रहे। उन्होंने सबसे अधिक छोटी-बड़ी सभाएं ली।
53 सभाएं -बीजेपी ने की, स्टार प्रचारक से लेकर प्रदेशभर के नेताओं ने की सभा
बीजेपी के प्रत्याशी विद्यारतन भसीन के लिए 53 छोटी-बड़ी सभाओं का आयोजन किया गया। इसमें स्टार प्रचारक के रूप में भोजपुरी फिल्म के अभिनेता व सांसद मनोज तिवारी व पूर्व केंद्रीय मंत्री डी पुरंदेश्वरी प्रमुख रूप से शामिल हैं। इनके अलावा प्रदेश के मुख्यमंत्री डॉ. रमनसिंह, प्रभारी मंत्री राजेश मूणत, बीजेपी राष्ट्रीय महामंत्री सरोज पांडेय, प्रदेश उपाध्यक्ष हेमचंद यादव, सच्चिदानंद उपासने, लाभचंद बाफना, रमशीला साहू जैसे नेताओं ने भी सभाएं की। विकास पूरे समय मुद्दा रहा। सीएम ने आईआईटी भिलाई में खोले जाने की बात की। वहीं 33 हजार लोगों के लीज नियमितीकरण, फेज-टू लाने पर पूरे समय नेताओं ने जोर दिया।
58 सभाएं -कांग्रेस ने की, स्टार प्रचारक समेत प्रदेश के नेताओं ने भी ली सभाएं
कांग्रेस के प्रत्याशी देवेंद्र यादव के समर्थन में करीब 58 छोटी-बड़ी सभाएं हुईं। स्टार प्रचारक के रूप में अभिनेता राज बब्बर पहुंचे। उनके अलावा प्रदेश अध्यक्ष भूपेश बघेल, नेता प्रतिपक्ष टीएस सिंहदेव, सांसद ताम्रध्वज साहू, विधायक अरुण वोरा, अमितेष शुक्ला ने भी सभाएं लेकर कांग्रेस के पक्ष में वोट मांगे। पिछले पांच सालों में हुए कार्यों व आगामी दिनों में सफाई, पेयजल व स्मार्ट सिटी बनाए जाने की दिशा में कार्य किए जाने को लेकर कांग्रेस ने सभाओं का आयोजन किया। सभाओं में बीजेपी की राज्य सरकार के भ्रष्टाचार को भी प्रमुखता से उठाया गया।
63 सभाएं -निर्दलीय प्रत्याशी ने ली, रैली निकालने के अलावा नुक्कड़ सभा भी ली
निर्दलीय प्रत्याशियों में वशिष्ठ नारायण मिश्रा एक एेसे प्रत्याशी रहे, जिन्होंने निर्दलीयों में सबसे अधिक 63 सभाएं ली। एक बड़ी रैली भी उनकी तरफ से निकाली गई। उनके तरफ से स्टार प्रचारक भले ही कोई नहीं रहा, लेकिन शहर के अलावा दीगर जगहों से एक बड़ा अमला समर्थन के लिए पहुंचा। दुर्ग नगर निगम के छह निर्दलीय पार्षद भी उनके समर्थन में पहुंचे। गुड गवर्नेंस, पेयजल, सफाई जैसे मुद्दों को लेकर उन्होंने अपनी सभाओं में बात रखी। लगभग हर सभा में भ्रष्टाचार मुक्त निगम बनाए जाने की बात उन्होंने कही। प्रत्याशी वशिष्ठ नारायण ने आम लोगों से उनके ऊपर भरोसा करने की बात कही।
73 सभाएं -बीजेपी के बागी हुए कार्यकर्ताओं के सहारे प्रचार में लगाया जोर
निर्दलीय महापौर प्रत्याशियों में बीजेपी से बगावत कर चुनाव मैदान में आए सत्यनारायण अग्रवाल की तरफ से 73 छोटी-बड़ी सभाएं हुई। उनके तरफ से कोई भी स्टार प्रचार मौजूद नहीं रहा। कार्यकर्ताओं के सहारे ही प्रचार-प्रसार किया। अग्रवाल की सभाओं में भी पूरी तरह से 33 हजार लीजधारियों, शहर के आउटर तक पानी पहुंचाना, शहर का विकास रोजगार के साथ जैसे मुद्दों को लेकर सभाएं हुईं। इस दौरान कांग्रेस व बीजेपी के कार्यों पर भी सवाल खड़े किए गए। इसके अलावा भिलाई के विकास के लिए मतदाताओं से वादा किया है।
सफाई, पानी, सड़क जैसी मूलभूत समस्याओं का निराकरण का वादा किया।
hin_Deva bho_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva